Enjuba: Amaanyi g’enjuba kye kitangaala n’ebbugumu ebiva ku njuba. Amaanyi ago ge gakozesebwa mu ngeri ng’okufumba, okuwa ekitangaala n’okukola emirimu emirala egy’enjawulo egy’ekikugu nga tweyambisa tekinologiya ow’engeri ez’enjawulo. Amaanyi gano ga butonde era weegali mu bungi. Mu mwaka gwa nkumi bbiri kkumi na gumu, Ekitongole ky’ensi yonna ekikola ku maanyi agakozesebwa mu nsi, kyagamba nti tekinologiya w’amaanyi g’enjuba taggwaawo ate nga si wa buseere, bw’anaakulaakulanyizibwa obulungi tujja kumuganyulwamu nnyo. Amaanyi g’enjuba gasobola okukozesebwa ebintu bingi. Tusobola okugakozesa okufumba amazzi, nga tukozesa ekyuma ekifumba amazzi ekikolera ku maanyi g’enjuba, okugakozesa mu kufumba ne mu kugera ebbugumu, n’okulongoosa amazzi. Okulongoosa amazzi kuno kukolebwa mu ngeri ya kufumba n’okusengejja nga bw’olaba bwe bafumba waragi okuva mu mwenge. Kino kikolebwa nga baddira obucupa obulimu amazzi ne bussibwa mu kasana okumala ebbanga eriwera. Ebbanga liyinza okubeera wakati w’essaawa mukaaga n’ennaku ebbiri. Ekitongole ky’ebyobulamu ekyensi yonna kisemba enkola eno. Abantu obukadde nga bubiri mu nsi ezikyakula bakozesa enkola eno okulongoosa amazzi gaabwe ag’okunywa. Amaanyi g’enjuba era tugafunamu amasannyalaze. Amasannyalaze g’enjuba gaggyibwa mu kitangaala kya njuba. Kiteeberezebwa nti omwaka gwa bbiri ataano we gunaatuukira, amasannyalaze g’enjuba ge gajja okusinga okukozesebwa mu nsi okusinga amasannyalaze ag’ebika ebirala. Amaanyi g’enjuba era gakozesebwa ne tekinologiya w’ebyokulima. Okuviira ddala mu myaka gya lukumi mu lwenda kinaana, waliwo kaweefube abaddenga akolebwa okukola ebidduka ebikozesa amaanyi g’enjuba. Waliwo Ssettendekero ez’enjawulo mu nsi ezizzenga zeetaba mu kaweefube ono ow’okuwagira okuvuga ebidduka ebikolera ku maanyi g’enjuba. Tunajjukira nti ne mu Makerere University, waliwo abayizi abaakola bbaasi esaabaza abantu ng’ekolera ku maanyi g’enjuba. Emmotoka zino ezikolebwa ab’e Makerere zimanyikiddwa nga Kiira Electric Vechicles. Waliwo kaweefube akolebwa okulaba nti omulimu ogwo gukulaakulanyizibwa mu ggwanga. Emiganyulo emirala mingi egiri mu kukozesa amaanyi g’enjuba. Emiganyulo gino gijja kugenda nga gyeyongera okusinziira nga tekinologiya bw’agenda akulaakulanyizibwa.